  Юлия Ильмурзина Удмуртиын вордскем гимнаст Давид Белявский Бразилиын ортчоно Олимпи шудонъёсы пыриськоз. Ӵошатсконэ мынӥсьёслэн нимъёссы 3-тӥ пӧсьтолэзе шараямын Россиысь спорт гимнастикая федерацилэн нимлыко сайтаз. «Пиослэн командазы сярысь верано ке, Олимпиадае мынозы Европалэн чемпионатаз пыриськемъёс: Давид Белявский, Денис Аблязин, Николай Куксенков, Никита Игнатьев но Никита Нагорный. Резервын — Иван Стретович но Владислав Поляшов», — вераз сборной командалэн валтӥсь тренерез Андрей Родионенко. Тодэ вайытом, Швейцариын ортчем Европалэн чемпионатаз Беляевский бурысъёс вылын ӵошатсконын «зарни» басьтӥз, нош «вал» вылын — «азвесь». Рио-де-Жанейрое мынӥсь нылъёс пӧлын — Алия Мустафина, Ангелина Мельникова, Седа Тутхалян, Дарья Спиридонова но Мария Пасека. Запасын — Ксения Афанасьева, Лилия Ахаимова, Наталья Капитонова. Гужем Олимпи шудонъёс 2016-тӥ арын 5–21 гудырикошконэ ортчозы. Тегъёс: Спорт Олимпиада ДавидБелявский Удмуртия Вотка  